

**RAZPIS 2025**

**Program Kočevske akcije se v letu 2025 izvaja petič kot del akcijskega načrta Vsi v mesto, katerega osnovni namen je spodbuditi prebivalce k povezovanju in aktivaciji.**

**Kočevske akcije zajemajo sofinanciranje izvedbe urejanja skupnih kotičkov v okolici, ki jih občani najbolje poznate in bi jih radi na različne načine uporabljali skupaj s sosedi ali pa organizacijo lokalnega neprofitnega javnega dogodka.**

**Pobude za letošnje akcije zbiramo od 10. januarja do 14. marca 2025.**

S projektom Kočevske akcije prebivalce spodbujamo k aktivnemu urejanju javnega prostora in podpiramo izvedbo lokalnih neprofitnih dogodkov ali pa izvedbo majhne lokalne akcije, s katerimi lahko prebivalci občine Kočevje sami izboljšate svojo okolico in z vsem skupaj predstavljate korist za skupnost.

**Za akcije ali dogodke je potrebno, da jih predlagate ter izpeljete posamezniki, ki niste formalno povezani v krajevno skupnost, društvo in podobno, na občini pa poskrbimo za kritje izključno materialnih stroškov do višine 800 evrov (z ddv) na eno pobudo/dogodek.**

V okviru projekta bomo letos podprli toliko pobud, kolikor bo mogoče z razpoložljivimi sredstvi, ki jim bomo omogočili kritje materialnih stroškov ter jim zagotovili mentorsko vodenje. V letu 2025 imamo za vse pobude skupaj na voljo 10.000,00 €.

**Pogoji za prijavo na projekt Kočevske akcije**

* Akcija ali dogodek se morata nanašati na javni prostor znotraj Občine Kočevje. Za javni prostor se smatra tudi prostor, ki ni nujno v lasti občine, je pa v javni uporabi (na primer prostor med in pred bloki, prostor ob reki, zasaditev lokalne zelenice, ureditev skupnega prostora za parkiranje koles…
* Akcija ali dogodek je enostavno izvedljiva do konca oktobra 2025,
* Pobudniki akcije bodo v izvedbo akcije vložili lastno delo,
* Akcija izboljšuje javni prostor za lokalne prebivalce oz. lokalno skupnost, je vključujoča in brezplačno dostopna vsem zainteresiranim,
* Akcija ali dogodek je izvedljiv z enkratno finančno podporo, ni pridobitne narave in ne ustvarja dobička,
* Akcija predstavlja korist za večjo skupnost in ne le posameznika,
* Akcija ima pripravljen načrt vzdrževanja s strani uporabnikov – pobudnikov akcije,
* Akcija ne zajema gradnje objektov (pergole, nadstreški, zidovi, škarpe, in podobno),
* Prijavitelj akcije ni član sveta krajevne skupnosti, torej akcija ni del rednih aktivnosti KS,
* Akcija se izvaja za splošni javni prostor in javnost, ne za površine šole, zavoda, podjetja, ipd.
* **Po koncu akcije prijavitelj pošlje fotografije prej/potem, poteka in kratek opis akcije.**

Akcije, ki ne bodo izpolnjevale vseh pogojev, ne bodo odobrene.

Čas izvedbe

Prijava akcije do **14. marca 2025, 14.00h.**

Rezultati izbora akcij najkasneje do **4. aprila 2025**

Zadnji rok za zaključek akcije je **31. oktober 2025**.

Prijava

Zbiranje pobud poteka od **10. januarja 2025 do vključno petka, 14. marca izključno** preko prijavnice, ki jo najdete v prilogi razpisa Kočevske akcije na spletni strani Občine. Prijavnico lahko oddate v elektronski obliki na naslov [glavna.pisarna@kocevje.si](mailto:glavna.pisarna@kocevje.si), fizično izpolnjeno prinesete na vložišče občine, ali pošljete po pošti na naslov Občina Kočevje, Ljubljanska cesta 26, 1330 Kočevje. Pobude, oddane po drugih kanalih, ne bodo upoštevane.

Pobudniki akcij boste o rezultatu razpisa obveščeni najkasneje **do 11. aprila 2025.** Podprli bomo akcije glede na razvrstitev po točkovanju do porabe sredstev.

Kriteriji za izbor akcije

Prednost pri izboru bodo imele majhne lokalne akcije, ki bodo zbrale največje število točk glede na spodaj naštete kriterije. Pobuda zajema akcije urejanja prostora in organizacijo dogodkov.

|  |  |
| --- | --- |
|  | možno število točk |
| Pobuda ureja javni prostor, ki ni v uporabi in ima potencial izboljšanja za skupnost | 5 |
| Pobuda pozitivno vpliva na ekosistem, okolje, mikroklimo, ohranjanje narave | 5 |
| Pobuda je inovativna, ustvarjalna | 5 |
| Pobuda se organizira za lokalne prebivalce soseske ali vaščane | 4 |
| Pobuda povezuje mladino in starejše prebivalce – je večgeneracijska in vključujoča | 4 |
| Pobuda uživa podporo lokalnih prebivalcev in pobudniki prepričljivo utemeljijo, zakaj jo želijo izvesti | 4 |
| Pobuda pozitivno vpliva na podobo, čistočo in varnost soseske, ulice, dela vasi | 4 |
| Pobuda spodbuja druženje in srečevanje na prostem | 4 |
|  |  |

V kolikor je enaka skupnost (70 % isti prijavitelji) že uspešno prijavila akcijo v preteklih letih in je ni do konca izvedla ali ni predložila dokazil (dobavnic, fotografij akcije), se prijavitelju odšteje - 5 točk.

**Skupaj je možnih 35 točk, podprte pa bodo pobude, ki bodo dosegle minimalno 20 točk.** V primeru izenačenega števila točk, ima prednost prijavnica pobude, ki je prispela prej.

**Opomba**: zaradi varnostnih in drugih razlogov žal ne ne bomo podprli lokalnih akcij, ki vsebujejo:

a) izdelavo, popravilo ali barvanje otroških igral

b) dogodek z uporabo odprtega ognja,

c) nakupa alkoholnih pijač, tobačnih izdelkov ali pirotehničnih sredstev za izvedbo dogodka.

V primeru izgradnje urbane opreme (klopi, mize, korita, table, in podobno)mora ta ustrezati tipologiji urbane opreme v Občini Kočevje, v naravnem okolju pa biti sestavljena iz hlodov.

Financiranje

Projekt Kočevske akcije krije **do največ 800,00 €** materialnih stroškov za nakup materiala, opreme, pripomočkov, orodja, ki so namenjeni izvedbi dogodka ali akcije. **Stroški dela, storitev za izvedbo niso upravičeni stroški (in bodo takšni računi zavrnjeni).**

Za vse materialne stroške je potrebno imeti dokazila o plačilu in prevzemu materiala (račun, dobavnica ali prevzemni list), ki so nastala v času priprave dogodka ali izvedbe akcije. Vsi predračuni morajo biti izdani na davčno številko Občine Kočevje, preko potrditve s strani predstavnika pristojne krajevne skupnosti in izdaje naročilnice s strani občinske uprave.

V kolikor se v okviru akcije kupi kakšno dražje orodje ali oprema, ki je potrebno za izvedbo akcije, mora ta biti v prihodnje na voljo za izposojo in uporabo vsem drugim krajevnim skupnostim.

Upravičenci

Upravičenci do odobritve projekta so neformalne skupine občanov, ki bi želeli s skupnimi močmi urediti kotiček, ki bi ga radi ali ga že skupaj uporabljajo, ali pa organizirati javni, brezplačen dogodek na tej skupni površini. Uporabniki/pobudniki morajo nato to območje po koncu akcije tudi sami vzdrževati. **Prijavitelj akcije mora biti prebivalec in/ali uporabnik na tem območju.**

**Upravičenci do sredstev po tem razpisu so neformalne (sosedske) skupine, ki za izvedbo prijavljene akcije nimajo zagotovljenih drugih finančnih virov.** Neupravičeni do sredstev po tem razpisu so subjekti, ustanovljeni na podlagi Zakona o zavodih, Zakona o društvih, Zakona o gospodarskih družbah, Zakona o gospodarskih javnih službah, Zakona o zadrugah, Zakona o lokalni samoupravi.

Prijave, ki gornjih pogojev ne bodo upoštevale, bodo avtomatsko izločene.

Kontakt

Potrebujete pomoč pri prijavi ali imate kakšno vprašanje o projektu Kočevske akcije?  
Pokličite nas na 01 8938 251 ali nam pišite na naslov maja.delic@kocevje.si  
Z veseljem vam odgovorimo na vsa vprašanja in pomagamo pri prijavi.

Organizacija

Kočevske akcije je projekt Občine Kočevje, ki ga izvaja skupaj s posameznimi krajevnimi skupnostmi na območju katerih se posamezna akcija izvaja. Predstavniki krajevnih skupnosti so partner projekta v smislu nudenja podpore prijaviteljem pri oblikovanju akcij oz. predlogov za pripravo dogodka ali posege v javni prostor. Poleg tega skupaj z Občino Kočevje skrbijo nad koordinacijo aktivnosti ter opravljajo terenski nadzor poteka del in nadaljnjega vzdrževanja.

Ob odobritvi projektov bomo pred začetkom izvedbe organizirali srečanje v živo, ki bo obvezno za vse predstavnike akcije.